秋堂夕
作者：元稹
朝代：唐

paragraphs: 炎涼正迴互，金火鬱相乘。
雲雷時交構，川澤方蒸騰。
清風一朝勝，白露忽已凝。
草木凡氣盡，始見天地澄。
況此秋堂夕，幽懷曠無朋。
蕭條簾外雨，倏閃案前燈。
書卷滿牀席，蠨蛸懸復升。
啼兒屢啞咽，勌僮時寢興。
泛覺昏夜目，詠謠暢煩膺。
況吟獲麟章，欲罷久不能。
堯舜事已遠，丘道安可勝。
蜉蝣不信鶴，蜩鷃肯窺鵬。
當年且不偶，沒世何必稱。
胡爲揭聞見，褒貶貽愛憎。
焉用汩其泥，豈在清如冰。
非白又非黑，誰能點青蠅。
處世苟無悶，佯狂道非弘。
無言被人覺，予亦笑孫登。